Document ID: 32008D0989

DECIZIA COMISIEI
din 23 decembrie 2008
de autorizare a statelor membre, în conformitate cu Directiva 1999/105/CE a Consiliului, să adopte decizii privind echivalența garanțiilor oferite de materialul forestier de reproducere provenind din anumite țări terțe
[notificată cu numărul C(2008) 8589]
(2008/989/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 1999/105/CE a Consiliului din 22 decembrie 1999 privind comercializarea materialului forestier de reproducere (1), în special articolul 19 alineatul (3),
întrucât:
(1)
În conformitate cu articolul 19 alineatul (1) din Directiva 1999/105/CE, se adoptă o decizie a Consiliului privind echivalența materialului forestier de reproducere produs în țări terțe, care stabilește condițiile în care materialul forestier de reproducere din categoriile „sursă identificată” și „selectat” produs în anumite țări terțe poate fi importat în Comunitate. Cu toate acestea, informațiile disponibile în prezent la nivel comunitar cu privire la anumite alte țări terțe nu sunt suficiente pentru includerea lor în decizia respectivă. Țările terțe în cauză sunt: Belarus, Bosnia și Herțegovina, Fosta Republică Iugoslavă a Macedoniei și Noua Zeelandă.
(2)
Pentru a evita perturbarea schimburilor comerciale la expirarea Deciziei 2005/942/CE a Comisiei din 21 decembrie 2005 de autorizare a statelor membre, în temeiul Directivei 1999/105/CE a Consiliului, pentru a lua decizii privind garanțiile oferite de materialul forestier de reproducere produs în țările terțe (2), statele membre ar trebui să fie autorizate să decidă dacă anumite materiale importate din țările terțe respective oferă garanții echivalente cu cele aplicabile materialului forestier de reproducere produs în Comunitate în conformitate cu Directiva 1999/105/CE.
(3)
Pentru a permite o posibilă extindere ulterioară a deciziei Consiliului privind echivalența materialului forestier de reproducere produs în țări terțe la alte țări terțe decât cele enumerate în decizia menționată anterior, este necesară o perioadă de timp suficientă pentru ca țările terțe respective să pună în aplicare Sistemul internațional al OCDE de certificare a materialului forestier de reproducere destinat comerțului internațional. Prin urmare, este necesară extinderea perioadei de valabilitate a prezentei decizii până la 31 decembrie 2014. Perioada de aplicare a prezentei decizii ar trebui să fie suficientă pentru a permite evitarea oricărui risc de perturbare a importurilor în statele membre.
(4)
Măsurile prevăzute în prezenta decizie sunt conforme cu avizul Comitetului permanent pentru semințe și material de înmulțire agricol, horticol și forestier,
ADOPTĂ PREZENTA DECIZIE:
Articolul 1
Statele membre sunt autorizate să decidă, în ceea ce privește țările terțe enumerate în anexă și pentru speciile, categoriile și tipurile de material de bază specificate, dacă materialul forestier de reproducere produs în țările terțe respective oferă, în ceea ce privește autorizarea materialului de bază și măsurile luate pentru a asigura producția acestuia în scopul comercializării, garanții echivalente cu cele oferite de materialul forestier de reproducere produs în Comunitate și care îndeplinește cerințele Directivei 1999/105/CE.
Materialul forestier de reproducere din anexă este însoțit de un certificat principal sau de un certificat oficial eliberat de țara de origine și de documente care conțin date privind toate loturile destinate exportului, prezentate de furnizorul din țara terță.
Articolul 2
Statele membre notifică de îndată Comisia și celelalte state membre cu privire la deciziile luate în conformitate cu prezenta decizie, precum și cu privire la orice retragere a acestor decizii.
Articolul 3
Prezenta decizie se aplică de la 1 ianuarie 2009 până la 31 decembrie 2014.
Articolul 4
Prezenta decizie se adresează statelor membre.
Adoptată la Bruxelles, 23 decembrie 2008.

Labels: 5
7
3
6
12